runetrust/blame-folketinget-dk huggingface dataset:
Zenia Stampe (RV), 2023-11-30:
Jo, der er et frit valg.
Det er der måske ganske få mennesker i det her land der ønsker at gøre, og det skal være dem vel undt, og det skal de endelig gøre, ligesom jeg også har stor respekt for de mennesker, der måtte sige: Jeg vil ikke spise kød fra dyr, der har haft det dårligt, og derfor går jeg uden om den type produkter.
Det kan jeg kun respektere.
Men der er også noget, der handler om et personligt ansvar, og det her er ikke statens ansvar.
Hvis der er en meget lille minoritet, der har et særligt hensyn i forhold til at undgå halalcertificerede produkter, så må de selv tage det ansvar på sig, søge informationen og vælge de produkter fra.
Kim Edberg Andersen (NB), 2023-11-30:
Når nu vi er ude i at fortælle historier, er der også det der ordsprog: Nød lærer nøgen kvinde at spinde.
Det gør vi ikke.
Så finder vi på noget, lige indtil Moderaterne får øje på det, for så skal det jo nok enten have en afgift eller beskattes.
Virkeligheden er, at Moderaterne vil have en dieselafgift.
Så bliver det endnu kønnere ude på landet, for så er der da endnu flere, der flytter til byerne.
Så har de da slet ikke råd til at være der.
Det er rigtigt nok, når Moderaterne siger, at landsbyerne selvfølgelig skal have del i den grønne omstilling.
De skal bare lige finde sig i ikke at have ankeadgang, hvis der kommer en solcellepark derude, for det skal vi lige bruge planloven til.
Vil Moderaterne ikke lige fortælle mig, om Moderaterne har tænkt sig at holde alle de mennesker skadesløse, der ikke er ofre derude, men alligevel får lov til at betale ekstra med f.eks. dieselafgiften, bare så lang tid de kører til og fra arbejde og betaler skat til Moderaterne?
Henrik Frandsen (M), 2023-11-30:
Nu er der jo ikke besluttet noget om dieselafgifter, vil jeg gerne sige.
Men det er et forslag i forbindelse med at opnå 2025-målsætningen.
Når det gælder lastbiltransporten, udskyder man indfasningen af kilometerafgiften, sådan at de også bliver kompenseret der.
Så man har faktisk tænkt på landdistrikterne og kommer dem rigtig meget i møde.
Kim Edberg Andersen (NB), 2023-11-30:
Fakta er jo bare din ven.
Og det bliver jo indfaset.
Det koster bare mere, når man kører længere.
Det vil jeg gerne se selv Venstres minister på området forklare, altså at det ikke koster mere, når det er en kilometerafgift.
Men virkeligheden er jo så også, at man snakker udenom.
Det er rigtigt nok, at man maler den der CO 2 -afgift, man vil indføre, op i et hjørne og siger, at det ikke må koste arbejdspladser.
Man glemmer bare at sige, at det er ligegyldigt, om det er lokalt.
Men så må de jo bare flytte til København og få et job i den grønne industri.
Er det ikke korrekt, ordfører?
Henrik Frandsen (M), 2023-11-30:
Det er klart, at når man indfører en CO 2 -afgift på landbrugsproduktion, som der er et kæmpe flertal for i Folketinget at gøre – vi kan lige så godt indstille os ude i landdistrikterne på, at den kommer – vil der ske omlægninger.
Det er jo hele idéen med at lave en CO 2 -afgift.
Men den kan udformes på mange måder, og den kan også udformes på måder, så den ikke kommer til at smadre noget som helst.
Mikkel Bjørn (DF), 2023-11-30:
Tak for det.
Jeg er jo enig med ordføreren i, at der er dejligt ude på landet, og vi er så nogle partier, der kæmper for, at der skal blive ved med at være dejligt, og også for, at der gerne skal være endnu dejligere, end der allerede er.
Der er det jo, at regeringen repræsenterer en lidt anden linje, nemlig at vores landdistrikter skal plastres til med solcelleparker, vindmølleparker og grundlæggende være dybt ubehagelige steder at bo; landbruget skal pålægges CO 2 -afgifter, og jeg ved ikke hvad.
Det er jo nogle tiltag, som kommer til at gøre det dårligere at bo i landdistrikterne.
Der er jeg bare nysgerrig på, hvad for nogle initiativer Moderaterne og regeringen i det hele taget vil tage for at gøre det dejligere at bo i landdistrikterne, for det har jeg endnu til gode at høre.
Henrik Frandsen (M), 2023-11-30:
Hr. Mikkel Bjørn er jo inde på noget af det, der er med til at gøre det dejligt at bo i landdistrikterne, og det er jo lige præcis, at vi står foran et væksteventyr i landdistrikterne.
Vi står foran en kæmpe omstilling i det danske samfund.
Der kommer arbejdspladser, når vi skal til at producere power-to-x, altså brint osv., som kommer ind ude fra Nordsøen.
Der bliver rigtig mange muligheder og rigtig meget udvikling der.
Vi skal bare sikre os, at de ting, der bliver lavet derude, også kommer til at give afkast til lokalområderne.
Jeg kommer selv fra Tønder Kommune, hvor man har udformet en model for, hvordan man får rigtig mange projekter i gang, og der er faktisk en rigtig god opbakning.
Det var så et meget, meget lille projekt.
Så jeg tror på, den grønne omstilling simpelt hen bliver et boost for vores landdistrikter.
Mikkel Bjørn (DF), 2023-11-30:
Jeg tror, at de borgere, der bor ude i landdistriktskommunerne, og som skal kigge ud ad deres vindue og se på en solcelleørken og en øredøvende kæmpevindmølle, har nogle lidt andre tanker om Moderaternes tiltag for at gøre det dejligt at bo ude i landdistriktskommunerne.
Er det reelt Moderaternes forslag til at gøre det dejligt at bo i landdistriktskommunerne at opføre kæmpevindmøller og solcelleørkener i folks baghaver?
Henrik Frandsen (M), 2023-11-30:
Der bliver ikke lavet et eneste solcelleprojekt eller vindmølleprojekt, der ikke er godkendt af den lokale kommune.
Det er kommunerne, der har opgaven der, og kommunerne er altså også lokalområdernes repræsentanter.
Og det, der er væsentligt, når man laver solcelleprojekter eller vindmølleprojekter, er at udforme dem på en måde, så dem, der bor tæt på dem, kan leve med dem, og så hele kommunen kan leve med dem.
Vi skal sikre, at den indtjening, der kommer, både bliver delt med dem, der bor tæt på, og med den lokale kommune.
Susie Jessen (DD), 2023-11-30:
Ordføreren startede med en sang, og så vil jeg da også starte med en sang.
Jeg kom sådan til at tænke på den der »Familien kom til kaffe« og så det der med, at en dag gik de op til ministeriet og sagde: Mine damer og herrer, hvad skal vi dog gøre?
Og så grinede ministeriet bare og sagde, at det går ufattelig godt, det går ufattelig godt.
Hist, hvor vejen slår en bugt, ligger der en tvangsauktion, tror jeg Shu-bi-dua sang.
Så er der det her med, at det går ufattelig godt med en CO 2 -afgift, og at det kommer også til at gå ufattelig godt med udrulningen af den vedvarende energi – med en firedobling.
Altså, ordføreren kommer selv fra Tønder.
Der har været en kæmpe demonstration i weekenden, fordi der blev screenet for de her 450 m høje vindmøller ude i Vadehavet.
Der er folk, der er i oprør ude i landdistrikterne allerede nu, og der er ikke engang blevet implementeret en brøkdel af den her vedvarende energi.
Huspriserne falder mærkbart.
Hvis det er 200 m fra et VE-anlæg, falder huspriserne med 10-12 pct.
Altså, kan ordføreren ikke se, at det her ikke er ufattelig godt, som Shu-bi-dua nok ville sige?
Henrik Frandsen (M), 2023-11-30:
Nu kommer jeg jo selv fra Tønder, og hvis et af projekterne går igennem, kommer jeg faktisk til at bo ca. 5 km fra den nærmeste testvindmølle.
Det protesterer man imod.
Men man protesterer ikke imod, at lokale vil lave en solcellepark eller en vindmøllepark.
Det protesterer man ikke imod, for der kommer initiativet fra lokalområdet, og det er også lokalområdet, der er med til at dele den gevinst, der kommer.
Så det er to fundamentalt forskellige ting.
Testvindmøllerne er erhvervspolitik; det er sådan set ikke grøn omstilling.
Det er, at vi sikrer, at vi kan have vindmølleproduktion, og at den vindmølleindustri, vi har i Danmark i dag, kan fortsætte.
Det andet er energiproduktion, og det er grøn omstilling.
Så det er to fundamentalt forskellige ting.
Susie Jessen (DD), 2023-11-30:
Så det, ordføreren siger er, at så længe det ikke kommer fra staten, er alt fryd og gammen.
Men staten har jo lige stået og udpeget, jeg ved ikke hvor mange områder til grøn energi, og der er flere kommuner, der føler sig kørt over.
Det ved jeg da at bl.a. Ringsted Kommune har været ude og sige, og Faxe Kommune har været ude at sige, at de føler sig kørt over, i forhold til at staten har udpeget de her områder.
Så går ordføreren så lige pludselig ikke ind for sin egen politik mere?
Nu er jeg forvirret.
Hans Christian Schmidt (V), 2023-11-30:
Nu vil jeg gerne sige, at selvfølgelig skal vi lige se beslutningsforslaget, men ellers er det jo at sparke en åben dør ind.
Altså, jeg har selv været med til at lave underskriftsindsamlinger, dengang vi skulle flytte statslige arbejdspladser ud af København og til Jylland.
Det vil jeg lade være med at minde nogen om hvad de mente om undervejs.
Nu er alle jo glade for det, så det er det gode ved det.
Så vil jeg bare sige til det der med at flytte statslige arbejdspladser ud, at jeg selv har prøvet det som minister, og jeg kan bare sige, at det går rigtig godt.
Man får masser af ansøgninger udeomkring, når man flytter statslige arbejdspladser ud.
Altså, det kan godt være, at der er nogle, der tror, at det kan man ikke rigtig få udeomkring, men det kan man sagtens.
Det er ikke noget problem.
Det har gang på gang vist sig, at vi sagtens kan gøre det.
Så jeg er sådan set positiv over for det, men jeg vil selvfølgelig gerne se beslutningsforslaget inden.
Henrik Frandsen (M), 2023-11-30:
I forhold til de 32 områder, der er udpeget til energiparker, kommer det til dels lokalt fra, at man gerne vil have dem – det er ikke nødvendigvis kommunen, men lokale projektfolk.
Det er den ene del i det.
Men der er jo ingen tvang i forhold til de 32 områder, der er udpeget der.
Det er et tilbud, man får ude i kommunerne.
Men man får nogle muligheder, når man er udpeget som energipark, der gør, at man eksempelvis kan lade staten overtage planlægningen, hvis det er et problem for kommunen, men man får også nogle muligheder for at udbygge erhvervsliv sammen med energiparkerne.
Så det er et tilbud, man giver kommunerne; det er ikke et pålæg om, at der skal ligge en vindmøllepark eller en solcellepark.
Theresa Berg Andersen (SF), 2023-11-30:
Det giver jeg ordføreren ret i.
Der er andre måder at køre på.
Så det bliver et kæmpeproblem.
En klog mand sagde forleden til mig om indenrigsflyvning og flyafgift, har jeg lyst til lige at tage hul på – han var socialdemokrat, og derfor kvier jeg mig lidt ved at sige det – at 66 pct. af de mennesker, som flyver indenrigs i Danmark lige nu, kommer fra Nordjylland og rejser til København.
De penge vil man jo bruge på en ældrecheck.
Og det er ret interessant, for det bliver jo nordjyderne, der kommer til at spæde godt i kassen der.
Så vi betaler vores afgift og gør det med glæde for at fremme den grønne omstilling.
Kim Edberg Andersen (NB), 2023-11-30:
Grunden til, jeg ikke bruger »Vandkantsdanmark«, er for ikke at blive skudt i skoene, at vi lige netop er en kommune uden adgang til saltvand.
Så jeg har jo svært ved at køre den helt i mål.
Problemstillingen er, at vi jo ved, at der kommer f.eks. dieselafgifter osv., og vi ved også, at i vores område pendler man ganske simpelt langt – bare for at komme til bageren, dybest set.
Det betyder så også, at den her afgift kommer til at ramme enormt skævt i et område, som i forvejen får lov til at betale for alle skåltalerne fra talerstolen.
Er ordføreren ikke enig i, at hvis vi indfører den her dieselafgift – selv for et parti som SF, som selvfølgelig er meget mere markante i forhold til at sige , at de er grønne, end Nye Borgerlige er – er det en problemstilling, vi skal se på, så i hvert fald det der med at pendle til og fra arbejde og den anden udgift ikke kommer til at ramme skævt geografisk?
Hans Christian Schmidt (V), 2023-11-30:
Det glæder mig, at ordføreren ser sådan på det.
Kim Edberg Andersen (NB), 2023-11-30:
Tak for det.
Det er tæt på at være Folketingets mest vidende ordfører, vi har på talerstolen, og det er jo rart.
Det er en mand, som jeg har stor respekt for.
Det er rigtigt, at vi har brug for rammer, og det er fornuftigt, at finansloven ligesom sætter nogle rammer over længere tid.
Det kan vi bruge i landdistrikterne.
Jeg har så nok også lidt en bekymring for, at en af grundene til, at det ser forholdsvis positivt ud nu, er, at vi er i en buldrende højkonjunktur, og at der ingen arbejdsløshed er.
Men jeg lagde faktisk mærke til, at en af ordførerens kolleger fra regeringen lige før stod og sagde, at den grønne omstilling meget kom fra steder uden for byerne.
Til gengæld ved jeg så også, at den næste ordfører, der kommer op, er fra et parti, som dybest set siger, at vi skal have højere dieselafgifter.
Hvis der er noget, vi bliver bekymret for, så er det, om vi kan hælde diesel på traktoren eller knallerten ude hos os, for det koster rigtig meget, for vi skal køre rigtig langt.
Så er ordføreren indstillet på, hvis jeg nu kommer med et beslutningsforslag, der er næsten lige så godt som Danmarksdemokraternes, om, at man f.eks. en til en sørger for at kompensere dem, der bor uden for de store byer, for den her dieselafgift, eller alternativt, at vi, når vi alligevel skal kigge på både vindmøller og solceller, så slap for f.eks. elafgiften, når det nu er os, der producerer den grønne strøm?
Det må jo være rimelig nemt og smertefrit at gøre det i stedet for.
Jeg kommer så muligvis med to forholdsvis gode beslutningsforslag, for jeg kunne også godt finde på at komme med et beslutningsforslag, der foreslog, at vi differentierede de beløb, vi gav pr. skoleelev i folkeskolen, af hensyn til de mindre skoler.
For det, vi kan se lige nu, i hvert fald i min egen kommune, er, at det er sjovt, at det lige pludselig bliver for dyrt at have de mindre skoler i de små byer.
Virkeligheden oppe i min kommune og generelt i Nordjylland er bare, at lukker du en skole, så lukker du en landsby.
Det kan godt være, at det tager 1 år, 2 år eller 10 år, men den lukker.
Kunne Venstre være interesseret i at bakke op om et forslag, hvor vi måske begyndte at kigge på, at det var o.k., at det kostede en lille smule mere i Øster Hjermitslev, end det gør inde på Østerbro i København?
For alt andet lige er det nok noget nemmere at fylde lokalerne herinde.
Hans Christian Schmidt (V), 2023-11-30:
Vi er i hvert fald interesseret i at se på det, men jeg vil godt sige til spørgeren, at jeg såmænd har lært af et lidt ældre folketingsmedlem, som ikke er herinde mere, at man kun kan behandle alle folk lige ved at behandle dem forskelligt.
Det tror jeg faktisk er meget rigtigt.
Man må tage de forudsætninger, der er der, og det er også det, jeg hører spørgeren sige.
Hans Christian Schmidt (V), 2023-11-30:
Tak til spørgeren for spørgsmålet.
Jamen spørgeren ved jo også godt, at han har fat i noget vigtigt her – og tak for de pæne ord.
Jeg kan bare sige, at ud af de 29 år, jeg har været herinde, vil jeg påstå at i i hvert fald de 20 af årene har vi diskuteret det, som spørgeren spørger til.
Og vi har vel sjældent gjort meget ved det, hvis jeg nu skal sige det, som det er.
Vi har gjort lidt hist og her, men det store gennembrud har vi jo ikke haft.
Derfor deler jeg sådan set spørgerens synspunkt om det, for jeg forstår og kan læse mellem linjerne, at det, der betyder noget, er, hvem det er, vi efterlader på perronen.
Og efterlader vi nogen derude?
Og skulle vi så gøre noget, for at vi ikke behøver at efterlade dem?
Det er vi nødt til at tage meget, meget alvorligt.
Man kan ikke stå her og snakke om landdistrikter og landdistrikternes fremtid, hvis ikke man også kigger lidt på den økonomiske fremtid.
Så det er jeg sådan set langt hen ad vejen enig i.
Så må vi se, hvilke beslutningsforslag der kommer, ligesom jeg sagde hernede til fru Susie Jessen.
Theresa Berg Andersen (SF), 2023-11-30:
Hvis hr. Kim Edberg Andersen lyttede til min tale, kunne han høre, at jeg ikke bor i Udkantsdanmark, men i Vandkantsdanmark.
Jeg giver ordføreren meget ret i, at det er nogle kæmpe udfordringer, vi har, bl.a. i det nordjyske.
Vi ser det også andre steder i landet.
Nogle gange, det bliver jeg nødt til at sige, krummer jeg tæer, når der bliver sagt: Jamen det skal det kommunale selvstyre selv ordne.
Men når vi begynder at kigge dybt ned i de kommunale kasser lige nu, har man ikke et valg, selv om vi snakker kommunalt selvstyre.
Kassen er tom, og vi ser skolelukning på skolelukning, plejecentre, der lukker ned, plejehjem, der gør det, og der er langt til hjælpen.
Jeg hører, at Danmarksdemokraterne i dag påpeger en vigtig ting om hjemmeplejen, som der også bliver skåret ned på, og jeg kan kun understøtte ordføreren i, at det ser sløjt ud.
Mikkel Bjørn (DF), 2023-11-30:
Tak til ordføreren for, synes jeg, en rigtig fin tale.
Jeg er selv opvokset derude, hvor grisene har nummerplader på, og derfor er jeg lidt nysgerrig på noget af det, der også fylder i landdistriktsdagsordenen, og som selvfølgelig også er noget af det, der er ude i landdistrikterne, nemlig landbrug.
Der var SF jo ude i valgkampen med et forslag om at reducere Danmarks landbrugsareal med et areal på størrelse med Fyn.
Og det er jo sådan nogle udmeldinger, der lidt bekymrer bl.a. os i Dansk Folkeparti, for nu nævner ordføreren selv det her med, at vi har en befolkningstilvækst.
Altså, hvem er det, der skal brødføde alle de mennesker, hvis ikke det bl.a. er landbruget?
Og vi eksporterer jo også rigtig meget.
Er det nogen andre landbrug i andre lande, der i virkeligheden er meget mindre klimavenlige og effektive end de danske landbrug, der skal producere de fødevarer, som jo tidligere blev produceret på et landbrugsareal på størrelse med Fyn, som SF så vil reducere?
Kim Edberg Andersen (NB), 2023-11-30:
Jeg er godt nok glad for, at jeg bor i nabokommunen til ordførerens kommune, for vi spiser gladeligt kød hjemme på min matrikel stadig væk, og det bliver vi ved med.
Det er mere det, at jeg nogle gange godt som nordjyde kan blive bekymret over, at folk ikke lige lytter, når man sådan lidt sindigt nordjysk siger, at der er nogle problemstillinger.
Vi har ret store problemer, og man bliver også lidt træt i ansigtet, når man hører politikere, typisk fra byerne, fortælle, at det simpelt hen er så dejligt, at vi har alle de her håndværkere ude i Udkantsdanmark, for de skal nemlig stå for den grønne omstilling, og de så efterfølgende lige glemmer at sørge for, at f.eks. busserne kan køre ud og hente dem, eller at skolerne kan få lov at være åbne, sådan at de bare får en 9.-klassesuddannelse.
Vil ordføreren ikke bare lige bekræfte mig i, at SF på trods af det meget sindige nordjyske udtryk er noget mere bekymrede?
Det er ikke for at tale noget ned, men vi har ret store problemstillinger i Udkantsdanmark, også selv når man som mig kommer fra en kommune, der faktisk ikke har adgang til saltvand.
Theresa Berg Andersen (SF), 2023-11-30:
Nej, det mener SF ikke.
Jeg synes, vi begynder at se en holdningsændring og en tendens ude i vores samfund til, at folk ændrer det løbende, og det tror jeg egentlig gerne mennesker vil, og det vil de bl.a. der, hvor jeg kommer fra.
Vi begynder da at se nye måder, folk spiser på.
Så det tror jeg ikke at befolkningen er så bange for.
Mikkel Bjørn (DF), 2023-11-30:
Jeg tror, jeg kunne banke på samtlige døre derude, hvor jeg kommer fra, og spørge dem, om de kunne have lyst til at spise den mad, som SF foreslår, i stedet for den bøf eller kotelet, eller hvad det nu måtte være, som de har lyst til at spise, og svaret ville være: Nej, lad være med at blande dig i, hvad vi spiser.
Mener SF, at vi her på Christiansborg skal blande os i, hvad folk spiser ude i landdistrikterne?
Susie Jessen (DD), 2023-11-30:
Det gør mig glad, at man umiddelbart er positiv over for det, for jeg synes, det er rigtig vigtigt.
Jeg synes måske, der var en tendens til, at man hørte om alle de steder, hvor det gik galt dengang, men der er faktisk rigtig mange steder, hvor det fungerer rigtig, rigtig godt.
Og derfor synes jeg sådan helt ydmygt, at det er et rigtig godt beslutningsforslag, vi kommer med her lige om lidt, så jeg er glad for, at ordføreren er positiv over for det.
Theresa Berg Andersen (SF), 2023-11-30:
Det er ganske rigtigt, hvad hr. Mikkel Bjørn siger, og det står vi ved.
Altså, vi mener stadig væk, at man godt kan omlægge noget af al den natur, og vi skal selvfølgelig kompensere landmanden for det, som han skal have inden for det her.
Vi tror også på, at der er andre måder at spise på.
Jeg ved godt, at det er en tilvænningssag, men vi begynder jo også at se en tendens ude i vores lokalsamfund til, at folk er mere bevidste om, hvad de spiser.
Og det der med måske at få en mindre gang kød om dagen eller noget i den retning tror vi egentlig godt på at danskerne vil, for at vi kommer i mål og fremmer den grønne omstilling i forhold til vores måde at dyrke jorden på.
Maria Durhuus (S), 2023-12-01:
Jeg er overbevist om, at der er evalueret inden for de særlige områder, så for mig har der ikke ændret sig noget.
Jeg tænker, at vi har så meget data og så mange evalueringer, og i forhold til, om det så skal samles, kan jeg ikke se, at der er nogen grund til det.
Jeg mener ærlig talt også, at det er virkelig mange ressourcer at skulle bruge på noget, som virkelig mange mennesker har indrapporteret om en gang.
Og lur mig, om ikke, hvis vi igangsatte sådan en undersøgelse, at det ville stille krav til endnu flere medarbejdere derude, der skulle til at indrapportere nye data for at finde ud af, om de indsatser, vi havde gjort, også var gode nok.
Lars Boje Mathiesen (UFG), 2023-12-01:
Kunne ordføreren ikke bare lige forklare mig, hvordan det kunne gå så galt, at man sendte vores børn unødvendigt hjem fra skole; noget, som man også har erkendt var en fejl?
Maria Durhuus (S), 2023-12-01:
Nej, det kan jeg desværre ikke, for jeg er ikke enig med ordføreren i, at det var en unødvendig fejl.
Vi betrådte et land, vi overhovedet ikke vidste hvad var.
Jeg anerkender ordførerens holdning, men jeg står på talerstolen med en anden holdning.
Jeg mener ikke, det var unødvendigt.
Jeg mener, at der sidder nogle mennesker derude, der under den her epidemi har mistet nogle, der var dem rigtig, rigtig kær.
Så i forhold til det med, at alle tiltag var unødvendige – bl.a. det at sende børn hjem fra skole, når vi ikke vidste, hvad det var, vi stod over for, og det, at vi prøvede at beskytte familier, prøvede at beskytte børn og prøvede at få et overblik over, hvordan smitten spredte sig – vil jeg sige: Nej, det mener jeg ikke var en fejl.
Stinus Lindgreen (RV), 2023-12-01:
Tak for det, og tak for ordførertalen.
Ordføreren nævner, at ordføreren i sit tidligere virke indrapporterede data i vildskab, og der ville det være rart, hvis det også rent faktisk blev brugt, samlet op, blev anvendt og rent faktisk gjorde en kæmpe forskel.
Det er jo korrekt, hvad ordføreren siger, og som ministeren var inde på, at der er lavet en række evalueringer, men mange af dem, der blev nævnt fra talerstolen, er jo ikke det, vi taler om her.
Der er ikke nogen af dem, der kigger på den smittedæmpende effekt af tiltagene.
De kigger på de afledte effekter.
Vi mangler noget i den anden vægtskål.
Når nu det er velkendt, at vi har disse analyser – jeg kender dem, og mange af ordførerne herinde er bekendt med, at der er lavet en masse analyser - så er mit spørgsmål til ordføreren: Gør det ikke indtryk på ordføreren, at en række eksperter, en Jens Lundgren, en Lone Simonsen og en Viggo Andreasen er ude at sige, at vi selvfølgelig skal samle op; selvfølgelig skal have det samlede overblik.
Hvad skete der?
Hvad gik godt?
Hvad gik skidt?
Det er nu, vi skal gøre det.
Gør det ikke indtryk på ordføreren?
Lars Boje Mathiesen (UFG), 2023-12-01:
Nej, men når man ikke kan forklare noget, som man har erkendt var en fejl, så er det måske en grund til, at vi skal evaluere på det.
Så for at få svaret på det, som man så ikke kan svare på, vil jeg spørge: Hvordan kan det være, at statens eksperter udmærket godt vidste, at vaccinen ikke dækkede for smitte, men ikke gik ud og fortalte det til borgerne?
Hvordan kan det være, at man sendte børn hjem fra skole, vel vidende at det her ikke ramte børn?
Hvordan kan det være, at man anbefalede en vaccine til børn, vel vidende at de ikke havde behov for den?
Når ordføreren ikke kan svare på de her ting, er det netop derfor, at vi skal have en evaluering af, hvorfor man ikke kan det.